Huiswerk | Herriemerrie
Spinasie en Pampoen
Scrapy wil die week gesels oor groente. Ek is nou nie heeltemaal seker wat ‘n mens oor groente kan sê nie, maar ek skrik nie vir ‘n uitdaging nie.
Ek het nog nooit ‘n probleem met groente gehad nie. Goed, blomkool lyk beslis nie lekker nie. Nie eers as dit groen ingekleur is nie. Ertjies lyk nie na kos nie en pampoen is nou nie my gunsteling nie. Nietemin, ek eet hulle almal. Ek sal vrywillig vir my van alle groentes in skep. Selfs al is dit vaal gekook en lyk dit effens na kots.
Groentes kan seker diskriminasie skree as dit by restaurante kom. Nou nie so hard soos vrugte nie, maar oor die algemeen word groente afgeskeep. Ek praat nou nie van slaai nie, of dalk moet ek net tamaties (wat blykbaar vrugte is) en blaarslaai uitsluit. Bittermin restaurante bied groente op hulle spyskaart aan. Ek praat nou van groente as ‘n bykos. Selfs die vegetariese etes is slaai en stysel, nie regtig groente nie. Sou jy wel groente kan kry, is die keuse maar beperk. Jy kry spinasie en pampoen – dit is al!
Goed, ek weet ‘n mens moet een rooi (oranje, geel) groente en een groen groente voorsit. Kom ons vergelyk dit met vleis. Jou keuse vir vleis berus basies op bees, skaap, vark, hoender en vis. Die meeste restaurante het dit alles op hulle spyskaarte en jy kan kies uit verskillende snitte, gaarmaakmetodes en opdienings. Alhoewel vleis duurder is, is dit ook gewoonlik die grootste porsie op jou bord.
As jy gelukkig genoeg is om groente te kry, kry jy basies “creamed spinach” en fyn pampoen (goed, eintlik botterskorsie, maar dit bly pampoen!). Dit terwyl daar wortels, patats, boontjies, brokkoli, skorsies, kool, blomkool, brusselse spruite, beet, aspersies, eiervrug ens is. Daar is ook ‘n magdom verskillende maniere waarop dit gaargemaak kan word. Hoekom moet almal by spinasie en pampoen vashak? Daar is niks verkeerd met spinasie en pampoen nie, maar regtig? Elke restaurant, elke dag van die week. Sou dit seer maak om dit af te wissel? Om dalk ‘n groter keuse aan te bied? Dalk pampoenkoekies met die pampoen maak?
Dit is seker maar ‘n saak van aanbod en aanvraag. Ek is seker in die minderheid.
Watter groente sal julle graag op ‘n spyskaart wil sien? Hou jy van groente?
Breinvasbrand: Wie het sy krag geput uit ‘n blik spinasie uit?
Scrapy neus die week oor ons Tuisdorpe.
Almal weet seker al dat ek myself as ‘n Pretorianer uitgee. Ek is nou wel nie in Pretoors gebore of getoë nie. Ek skree beslis ook nie vir die Blou Osse nie. Nogtans is Pretoria die plek wat ek al langer as ‘n dekade huis noem. Ek het basies na skool in Pretoria gaan swot en na swottings het ek in Pretoria begin werk.
‘n Vriendin van Johannesburg verkondig graag dat in Pretoria almal mekaar ken. Growwe oordrywing, ek belowe julle. Wat wel waar is, is dat Pretoria ‘n behoorlike stad is, met ‘n dorpsgevoel. Ons geniet die voordele van die stadslewe, maar raak nog nie weg in die stads skaduwee nie. Dalk is dit ‘n kwessie van identiteit? Pretorianers is nog opregte mense, nie ‘n stuk masjienerie nie, maar ons kry nogtans dinge gedoen.
Een van die grootste voordele van Pretoria is die klimaat. Dit is oor die algemeen sonnig, nie te koud of te warm nie en daar is selde wind. Ons reën kom gewoonlik laatmiddag, maar dit is oor die algemeen opgeklaar teen die tyd wat jy wil braai. Ek moet egter byvoeg dat ons huidige somer almal vir ‘n 6 slaan. Niemand kan meer ‘n vinnige kykie na die hemel gooi en die weer voorspel nie.
Pretoria is gerieflik. Jy kan gewoonlik al jou inkopies in ‘n 1 – 10 km radius doen. As jy die dag avontuurlustig voel, kan jy doodeenvoudig jou radius vergroot. Buiten die Gautrein, gebruik ek nie juis openbare vervoer nie. Ek kan dus nie ‘n mening daaroor gee nie. Mens sukkel nie met die Gautrein nie en dit kan baie tyd spaar as jy vinnig Johannesburg toe moet gaan. Die grootste lughawe in Afrika is so te sê op ons agterstoep. Verder hoef ons nie te reis vir ons mediese behoeftes nie.
As ‘n gebore plattelander, is die stad ‘n skatkis van geleenthede. Ek kan byvoorbeeld nie net elke week kerk toe gaan nie, maar elke dag sou ek wou. Boonop kan ek ‘n kerktyd kies wat my die beste pas, veral as ek die tye tussen die kerke met mekaar vergelyk. Pretoria het heelwat opvoerings, maar dit is ook naby genoeg aan Johannesburg om daar iets te gaan bywoon. Daar is restaurante vir elke smaak, gier of prysklas. Boonop kan jy die weirdste belangstelling of stokperdjie hê, en jy sal iewers ‘n klub kan oopkrap.
Pretoria is bedrieglik groot. Met die insluiting van Bronkhorstspruit, is Tshwane blykbaar een van die grootste metropole in die wêreld. Nogtans, is die mense verdeeld soos die windrigtings. Ek gaan eerder my voet uit my mond los en volstaan dat die Ooste, Noorde, Weste en Centurion (Suide) elkeen karakters uit eie reg is.
Ek sal maar moet sien waar die toekoms my sal neem. Tot dan is ek heel gelukkig in Pretoors.
Breinvasbrand: Watter bekende rugby stadion is in Pretoria geleë?
Breinlosbrand: Olga was reg met Lilymyn.
Stokperdjies en koeitjies
Scrapy se huiswerk die week gaan oor jou eerste stokperdjie.
Orals word mense deesdae gemaan om geld te spaar en om geld baie versigtig te bestee. Noudie dag lees ek in ‘n artikel dat ‘n mens jou stokperdjies moet gebruik om geld in te samel. Asseblief! Wie gaan my betaal om my stokperdjie te beoefen? Ek het nog nooit van iemand gehoor wat van lees geld maak nie.
In elk geval, ek is nie heeltemal so seker dat lees ‘n stokperdjie kan wees nie. Ek is ook nie heeltemal so seker dat ek regtig ‘n stokperdjie het nie. Ek het al oor die jare hier en daar iets probeer. Tuinmaak het nie vreeslik lank gehou nie, want die uwe hou nie vuil hande nie. Dit is min of meer dieselfde lot wat lapverf getref het. Behalwe nou dat ek nie een kreatiewe been in my liggaam het nie. Wat my dan nou al ooit laat dink het ek gaan van verf hou. Ek het nog nooit van inkleur of teken gehou nie. Ek het vir ‘n rukkie seëls versamel, maar daar was nie juis seëls om oor huistoe te skryf nie. Ek het nou nog ‘n skulp versameling en ek geniet dit wel om skulpies op ‘n strand op te tel. Nogtans sal ek dit nie ‘n stokperdjie noem nie. Dit is verseker ook nie my eerste stokperdjie nie.
As dit nou regtig iets moet wees, is my stokperdjie seker analises. Dit het natuurlik begin die oomblik wat ek die woordjie hoekom bemeester het. Ek het ‘n geneigdheid om iets oop te kloof tot daar nou regtig niks meer is wat gekloof kan word nie. Dit is dan seker ook waar my internetverslawing vandaan kom. As daar iets my pad kruis wat my interesseer, gaan ek dit opswot asof ek ‘n tesis daaroor sal moet skryf.
Dit is natuurlik iets wat ek vandag nog doen. Ek kyk gewoonlik met my selfoon TV. Alles wat my interesseer word daar en dan gegoogle. Raai hoekom wil niemand saam met my TV kyk nie. As ek byvoorbeeld baie van die program hou, sal ek alles omtrent die produksie, die karakters, die akteurs, die karakters en akteurs se belangstellings, vorige projekte, nuwe projekte en natuurlik al die ‘weird & wonderful’ verwysings weet.
Natuurlik word al die inligting wat ek kry deeglik oordink vir patrone, ooreenkomste en verskille. Hoekom? Eintlik maar net om myself mee te vermaak. Seker ook maar in ‘n mate besig hou.
Breinvasbrand: In Lord of the Rings, watter Hobbit het die ring oorspronklik opgetel?
Breinlosbrand: Martin Luther King is doodgeskiet. HesterLeyNel was dus reg.
Scrapy se huiswerk die week is herinneringe.
Die mens sal seker nooit weet wat regtig in ‘n dier se kop aangaan nie. Wat dink hulle, wat vind hulle snaaks, wat onthou hulle? Diere het tog seker ook herinneringe. Hoe herleef hulle dit en hoe sal hulle dit met ander deel. Dit is goed bekend dat diere droom, maar gee slegte herinneringe hulle ook nagmerries?
Toevallig dat Memory juis uit Cats uitkom. Soos julle weet het die heks mos eendag met ‘n kat oor die skouer by die huis aangekom. Voordat ek my oë kon uitvee, is die kat ingeburger, het sy my uit die bed geskop en staan sy aan die stuur van sake. Die kat is ook op ‘n planeet van haar eie. Daar was eendag ‘n groot geveg omdat sy wou gaan buite speel het terwyl dit hael. Sy speel mos buite as dit reën en selfs as dit donderweer is. Sy het nie so lekker besef dat hael seer maak nie en die hael was te groot dat sy persoonlike ondervinding kon gaan opdoen.
Al hou sy daarvan om in die reën te speel, geniet sy glad nie nat gras nie. Sy hou ook nie van water nie. Ek verstaan self nie die logika daar agter nie. Toegegee, ek is nie welkom op die kat en heks se planeet nie.
Die kat was nog jonk toe iemand eendag die tuin natspuit. Siende dat sy aan die stuur van sake staan, moes sy persoonlik self toesig gaan hou het oor die takie. In die proses word sy toe per ongeluk raak gespuit. Ons praat hier van 3 druppels maksimum. Daar was nie eers ‘n nat kolletjie op haar nie. Vererg die kat haar in ‘n ander haarstyl in. Water is mos nie reën nie.
Julle sal my nie glo nie, maar die kat onthou die dag asof dit ‘n groot trauma was. Sy maak doodseker dat die ongeluk nie herhaal kan word nie. As iemand net na die tuinslang kyk, hol sy om in die huis te kom. Sy sal maar eerder later kom kyk of sy tevrede met die werk is.
Wat was vir julle diere ‘n goeie of slegte herinnering?
Breinvasbrand: Wie het Cats gekomponeer?
Breinlosbrand: Olga was reg dat Charles Darwin die vader van evolusie was. Teilhard de Chardin was ‘n paleontoloog wat ook heelwat werk oor evolusie gedoen het.
Kategorieë : Huiswerk, Storie Soek
Alle paaie gaan na Rome
Scrapy praat oor paaie die week. ‘n Onderwerp wat my laat rooi sien, veral as ek in Moerse Potholes soos ‘n dronk mens moet ry om my bande te beskerm. Dan, in plaas om die paaie reg te maak, wil hulle mos nou die spoedgrens verlaag om padsterftes te voorkom. Kom ek kots eerder ‘n volgende dag daaroor. As ek daaraan dink, wil ek sommer gaan 200 km/h ry uit protes.
Kom ek vertel julle eerder ‘n ander storie. Ek vermoed eintlik ek het dit reeds gedoen, vergewe my maar as ek julle verveel.
Ek moet een dag my ma en haar suster in Johannesburg ontmoet. Hulle is al ‘n paar dae lank in die Goudstad en is al so effens uitgekuier. My tannie bly boonop nie in Suid-Afrika nie en is eintlik lus om so ‘n bietjie rond te neus. Dit vat dus nie lank nie, toe skiet ons deur Pretoors toe. In my kar, hulle kar was by die hotel. So is ons skaars op die N1 (vroeg middag) en ek maak die grappie dat ons moet Bloemfontein toe gaan. My ma se ander suster bly daar.
Ek was die enigste een wat gedink het die grappie is snaaks. Ek is sonder meer as mal gediagnoseer en Bloemfontein was heeltemal te ver. Ons gaan gooi al die toeriste draaie in Pretoors en gaan kamp by Mugg & Bean uit. Natuurlik kuier ons toe heeltemal te lank. Dit was al na middernag toe ons terug Johannesburg toe in die pad val.
Teen die tyd is alles natuurlik al snaaks. Ek maak toe die fout om dieselfde flou grappie van die middag te herhaal. “Kom ons gaan Bloem toe!” My metgeselle het nog steeds nie die grap ingesien nie. Nee! Dit is toe vir hulle sommer ‘n plan. Ten spyte daarvan dat my Tannie die volgende middag ‘n afspraak het.
Wie is ek om te stry? As hulle in die vroeë oggendure Bloemfontein toe wil gaan, dan neem ek hulle Bloemfontein toe. Dit is in die middel van die pad en dit is die ideale verskoning om ‘n bietjie voet in die hoek te sit. Dit was knap voor 4 toe ons op die derde suster se deur drempel opdaag. Of wat ons gedink het haar deur moet wees. Sekere mense het mos nie haar telefoon geantwoord nie.
Ons het nogal die vermoede gehad dat vreemde mense nie geamuseerd sou wees as ons ongenooid by hulle wou kuier nie. Ons pluk toe maar my neef telefonies uit sy bed om die regte nommer te kry. Terwyl hy uit die bed is, kan hy sommer my karsleutels wat ek in my kar toegesluit het kom haal.
In elk geval, so kuier ons toe al te lekker in Bloemfontein. Na ‘n vroeë ontbyt moes ons weer in die bad val om teen 14:00 weer in Johannesburg gewees. Almal het saam gestem dat dit ‘n mal idee was, maar niemand het dit al ooit ‘n slegte plan genoem nie.
Die alewige skottelgoed
Scrapy se toeka tokkel die week is skottelgoed. Beslis nie my gunsteling onderwerp van bespreking nie.
Soos ek reeds al verduidelik het: Xena Phoenix is nie die skoonste of netjiesste mens ooit nie. Inteendeel, ek kan maklik aan ‘n Olimpiade vir luiheid deelneem en baie goed daarin vaar. Helaas, vind ek die kat se manier van skottelgoed was nie baie aanvaarbaar nie. Sy is ook nogal puntenerig oor watter skottelgoed sy sal was. Ons het toe maar tot ‘n vergelyk gekom dat ek dit maar eerder sal was voordat sy in die versoeking kom om die taak oor te neem. 😉
Grappies op ‘n stokkie. Ek haat dit as daar vuil skottelgoed die wêreld volstaan. Ek het eendag ‘n braai by my huis gehad. Teen die einde van die aand, was elke glas wat ek besit vuil. Glo my, ek het verskeie kere deur die loop van die aand skottelgoed gewas, maar een van my gaste het himself elke keer aan ‘n skoon glas gehelp. Ongelukkig het hy nie sy vuil glas kom omruil vir ‘n skone nie.
Ek glo in ‘n een beker, een bord, een bakkie ens. aanslag per persoon. My skottelgoed is in die minimum, hoewel ek gewoonlik die reël oortree. Dit is nogal ‘n probleem as jy jou glas gebruik vir jou vitamienpil, maar ook gou water wil drink. Ek was dus gewoonlik een keer ‘n dag skottelgoed. As ek in die nag iets oorkom en vreemde mense my huis moet inkom, gaan hulle lekker kan skinder. Ek was gewoonlik in die oggend net voordat ek ry skottelgoed.
Dit is natuurlik ‘n taak wat ek uit noodsaaklikheid verrig. Niemand kan daarvan hou om skottelgoed te was nie. As jy eet en drink, gaan jy skottelgoed maak. Party mense trou met ‘n skottelgoedwasser, ander los dit vir die feetjies en dan is daar die ape wat altyd met die skottelgoed opeindig. Die enigste manier om skottelgoed te vermy, is om nie te eet nie. Dit is ook nie so onmoontlik soos wat jy dink nie.
Prahlad Jani het blykbaar sedert 1940 nie nat of droog oor sy lippe gehad nie. Hy het nie eers ‘n toilet nodig nie. Hy produseer wel uriene, maar skei dit nie uit nie. Hy was al vir 15 dae sonder kos en water toegesluit en het oorleef sonder dat hy ooit die toilet hoef te gebruik het. Hy reken sy Hindu godin sorg vir hom deur ‘n gat in sy verhemelte. Ander mense reken dat sy liggaam aangepas het aan langdurige gebrek aan kos en water. Hy is egter baie gesond.
Hoe dit ook al sê: hy maak nie skottelgoed nie en hy het ook geen rede om ooit ‘n toilet te was nie. Hy maak my amper jaloers. As kos nou nie so lekker was nie.
Breinvasbrand: Aan watter godin het Jani sy lewe gewy?
Breinlosbrand: Olga was reg met “Ek wil jou nooit weer sien”.
Kategorieë : Huiswerk, Iets interessant
Ouer as ‘n dekade en nog nooit gebruik nie
Scrapy toeka tokkel die week oor Wasdag. Laat ek vir julle vandag een ding vertel. Ek is loshande die luiste huisvrou in die hele Suid-Afrika. Dit is nou my nederige streep wat praat – die wêreld is immers baie klein. Gelukkig soek ek mos nie eie roem nie, ek sal maar volstaan by die slegste huisvrou in Suid-Afrika. Ek hou nie van huiswerk nie. Ek hou beslis ook nie van wasgoed nie
Op skool het wasgoed wat in die wasgoedmandjie geland het maar die gewoonte om skoon en netjies terug in die kas te kom. Wonderlike stelsel, wat helaas nie met vingersklap geskiet nie. In elk geval, dan skryf mens mos matriek en skielik verander die wêreld. In my geval, ek het in die stad gaan swot waar ek bloot te ver was om elke week vir my ma ‘n bondel (of 3) wasgoed te bring. Ek sou dit self moes was en wee jy! Self moes stryk!
Ek neem aan my ma het haar nogal verlekker aan die gedagte. So oppad universiteit toe, kry ek toe ‘n strykyster. Daar was net een klein tegniese besonderheid waarvan sy nie geweet het nie. Geen koshuisstudent wat sy / haar sout werd stryk iets nie. Nie eers as ‘n eerste jaar vir ‘n senior student nie. Ek dink ons het sommer in oriëntering geleer dat stryk onnodig is as jy jou goed direk uit die tuimeldroeër opvou. Buitendien, in ‘n koshuis is daar ook net soveel wasmasjiene. As jy per ongeluk 5 minute laat is, het een of ander oorhaastige siel sommer jou klere vir jou opgevou.
Helaas kan ‘n mens nie altyd ‘n student bly nie. Die groter tragedie is dat wat netjies is vir ‘n student, is nie noodwendig wending vir jou eerste pos nie. Weereens, geen probleem. Ek het seker gemaak dat ek by ‘n tannie loseer wat wel wasgoed gedoen het. Later het ek in ‘n tuinwoonstel gewoon. Ek het toe my klere na ‘n washuis of na my ma geneem om skoon en gestryk te kom. Julle wil nie weet vir hoe lank nie. Ek het bloot nie plek vir ‘n wasmasjien gehad nie. Wie stryk as jy nie wasgoed gewas het nie? Dus was die strykyster wat saam met my universiteit toe is, nog net so in die oorspronklike verpakking.
So word ‘n mens se studielenings afbetaal en skielik is ‘n tuinwoonstel(letjie) net te klein. Jy kry ‘n kamermaat en trek by ‘n meenthuis. Jou kamermaat het ‘n wasmasjien. Die strykyster is al ‘n dekade gelede gekoop en is nog nooit uit die verpakking gehaal nie. Dalk is dit nou die tyd om ‘n verhouding met ‘n strykyster aan te koop. Dankie tog daar is soveel droogskoonmakers wat bereid is om vir jou te stryk.
Vandag deel ek ‘n huis met die heks en die kat. Nie die heks of die kat kom naby die wasmasjien nie. Ek moes toe maar noodgedwonge begin wasgoed was op ‘n gereelde basis. Ek het lanklaas vir my ma gaan kuier met ‘n groot bondel vuil wasgoed. Maar ek trek die lyn by stryk! Daardie strykyster is nog steeds ongebruik.
Breinvasbrand: Van watter land is die Speed Queen afkomstig?
Breinlosbrand: Olga was reg met Kim Hong-Hee.
Kommentare : 33 Comments »
Create a free website or blog at WordPress.com. Ontwerp: Freshy.